b"\n_START_ARTICLE_\nPahipodij\n_START_SECTION_\nRaz\xc5\xa1irjenost\n_START_PARAGRAPH_\nPahipodiji so zna\xc4\x8dilni za toplej\xc5\xa1a in bolj suha podro\xc4\x8dja ju\xc5\xbene Afrike in Madagaskarja. V Afriki so raz\xc5\xa1irjeni na podro\xc4\x8djih Angole, Namibije, Botsvane, Zimbabveja, Swazilanda, Mozambika in Ju\xc5\xbenoafri\xc5\xa1ke republike (Severna Provinca, Gauteng, Mpumalanga, Free State, KwaZulu-Natal in severni, zahodni in vzhodni Cape)._NEWLINE_Pahipodiji rastejo ve\xc4\x8dinoma na vro\xc4\x8dih skalnih terenih, kjer se nahajajo v sklopu z drugimi kserofitnim rastlinami. Razen nekaj izjem rastejo v toplih podro\xc4\x8djih, kjer temperatura nikoli ne pade pod zmrzi\xc5\xa1\xc4\x8de, posebno na Madagaskarju. Zadebeljeno steblo shrani precej vode, tako da rastline pre\xc5\xbeivijo dolgo su\xc5\xa1o. Na Madagaskarju rastejo od morske gladine do vi\xc5\xa1ine 1900 m, temperatura pa je v obmo\xc4\x8dju -6 do 40\xc2\xa0\xc2\xb0C. Padavine v Madagaskarskih terenih zna\xc5\xa1ajo okoli 340 do 2000 mm letno. V Afriki rastejo od morske gladine do vi\xc5\xa1ine 1600 m, temperaturno obmo\xc4\x8dje pa je malo \xc5\xa1ir\xc5\xa1e, od -10 do 45\xc2\xa0\xc2\xb0C, vendar z manj\xc5\xa1imi koli\xc4\x8dinami padavin - od 75 do 800 mm na leto.\n_START_SECTION_\nVrste\n_START_PARAGRAPH_\nV rodu Pachypodium je okoli 20 vrst, nekatere vrste niso priznane ali so le sinonimi. Pet vrst je avtohtonih v Afriki, ostale so na Madagaskarju._NEWLINE_Pachypodium ambongense_NEWLINE_Pachypodium baronii_NEWLINE_Pachypodium bicolor_NEWLINE_Pachypodium bispinosum_NEWLINE_Pachypodium brevicaule_NEWLINE_Pachypodium cactipes_NEWLINE_Pachypodium decaryi_NEWLINE_Pachypodium densiflorum_NEWLINE_Pachypodium eburneum_NEWLINE_Pachypodium geayi_NEWLINE_Pachypodium gracilius_NEWLINE_Pachypodium horombense_NEWLINE_Pachypodium inopinatum_NEWLINE_Pachypodium lamerei_NEWLINE_Pachypodium lealii_NEWLINE_Pachypodium makayense_NEWLINE_Pachypodium meridionale_NEWLINE_Pachypodium menabeum_NEWLINE_Pachypodium namaquanum_NEWLINE_Pachypodium rosulatum_NEWLINE_Pachypodium rutenbergianum_NEWLINE_Pachypodium saundersii_NEWLINE_Pachypodium sofiense_NEWLINE_Pachypodium succulentum_NEWLINE_Pachypodium windsorii\n_START_SECTION_\nDoma\xc4\x8da imena\n_START_PARAGRAPH_\nPachypodium bispinosum - bobbejaankos, kragman, sterkman, kamoa (aafr.)_NEWLINE__NEWLINE_Pachypodium lealii - bottle tree (Ang.), bottelboom (aafr.)_NEWLINE__NEWLINE_Pachypodium namaquanum - elephant's trunk (Ang.), halfmens (aafr.)_NEWLINE__NEWLINE_Pachypodium saundersii -\xc2\xa0kudu lily, rathbonia (ang.), koedoelelie (aafr.), ligubugubu, sikymbyambya, sisila-semphala (swazi), insema-yamatshe, isihlehle (zulu), Lundi star (Zimbabwe)_NEWLINE__NEWLINE_Pachypodium succulentum -\xc2\xa0dikvoet, bergkambroo, bobbejaankambroo, bobbejaankos, ystervarkkambroo (aafr)\n_START_SECTION_\nOpis rastlin\n_START_PARAGRAPH_\nStebla pahipodijev so ve\xc4\x8dinoma razvejana, le Pachypodium namaquanum je pogosto brez vej. Stebla so obdana z bodicami, ki izra\xc5\xa1\xc4\x8dajo iz listne baze. Listi so spiralno ali izmeni\xc4\x8dno razporejeni in lahko pozimi odpadejo. Cvetovi so beli do\xc2\xa0rde\xc4\x8di z vmesnimi odtenki, nekateri vzdol\xc5\xbeno progasti. Plod je podolgovat strok dol\xc5\xbeine do 10 cm. Vsebuje precej semen, ki imajo na koncu volnato tvorbo. Ta podobno kot pri stapelijevkah pomaga pri razna\xc5\xa1anju semen.\n_START_SECTION_\nStrupenost\n_START_PARAGRAPH_\n\xc4\x8ceprav je v dru\xc5\xbeini kar nekaj rastlin, ki na prerezu izlo\xc4\x8dajo mle\xc4\x8dek ali motno teko\xc4\x8dino, pahipodiji vsebujejo prozoren sok. Najbli\xc5\xbeji sorodniki pahipodijev, adeniji in oleandri, vsebujejo mo\xc4\x8dne glikozidne strupe, ki so jih v preteklosti domorodci uporabljali za zastrupljanje konic pu\xc5\xa1\xc4\x8dic za lov. Ve\xc4\x8dina pahipodijev teh strupov nima ali pa jih vsebujejo le malo. Omembe vreden strup vsebuje le P. lealii.\n_START_SECTION_\nVzgoja\n_START_PARAGRAPH_\nPahipodiji so sorazmerno nezahtevni za vzgojo, le nekatere vrste v kulturi povzro\xc4\x8dajo te\xc5\xbeave. Najbolj te\xc5\xbeavna vrsta je Pachypodium namaquanum, predvsem zaradi tega, ker ima rastno sezono pozimi._NEWLINE_Pahipodiji zahtevajo toploto, polno sonce, odceden substrat in precej vode v rastni sezoni. Ta se v severni hemisferi za\xc4\x8dne konec aprila in kon\xc4\x8da konec oktobra, le Pachypodium namaquanum ima obrnjeno sezonsko rast. Velike rastline, kot na primer Pachypodium lamerei in Pachypodium geayi potrebujejo ve\xc4\x8d vode, medtem po Pachypodium succulentum, Pachypodium brevicaule in Pachypodium rosulatum zalivamo bolj previdno. Prezimovanje naj bo nad 10\xc2\xa0\xc2\xb0C._NEWLINE_Pahipodije se razmno\xc5\xbeuje predvsem s setvijo semena. Pachypodium bispinosum, Pachypodium rosulatum in Pachypodium succulentum se razmno\xc5\xbeijo tudi s potaknjenci. Te lahko razmno\xc5\xbeimo tudi s koreninskimi potaknjenci._NEWLINE_Pahipodije lahko tudi cepimo, na primer Pachypodium brevicaule se lahko cepi na Pachypodium lamerei ali celo na mlade sadike oleandra._NEWLINE_Pahipodije se seje v pust pe\xc5\xa1\xc4\x8den substrat. Seme se zatakne pokon\xc4\x8dno v substrat nekaj mm globoko in se vzdr\xc5\xbeuje vla\xc5\xbeno pri 27-35\xc2\xa0\xc2\xb0C. Seme, ki ne vzkali v \xc5\xa1estih tednih, se lahko tretira kot nekaljivo.\n_START_SECTION_\nOgro\xc5\xbeenost in za\xc5\xa1\xc4\x8dita\n_START_PARAGRAPH_\nNobena vrsta pahipodijev ni na rde\xc4\x8di listi ogro\xc5\xbeenih rastlin IUCN. Nekatere vrste so za\xc5\xa1\xc4\x8ditene lokalno. Pachypodium namaquanum je v Namibiji na listi manj do\xc2\xa0srednje ogro\xc5\xbeenih rastlin, Pachypodium lealii je ozna\xc4\x8den kot manj ogro\xc5\xbeen (Low Risk Least Concerned - LR-lc), v Zimbabveju pa je Pachypodium saundersii ozna\xc4\x8den kot ogro\xc5\xbeen. V seznamu CITES so\xc2\xa0Pachypodium ambongense, Pachypodium baronii in Pachypodium decaryi na prilogi I, vsi ostali pa na prilogi II._NEWLINE_Pahipodije v naravi najbolj ogro\xc5\xbea \xc5\xa1irjenje civilizacije, predvsem obdelovalnih polj, posebno na Madagaskarju, populacije Pachypodium namaquanum pa so bil precej okle\xc5\xa1\xc4\x8dene zaradi nabiranja mlaj\xc5\xa1ih primerkov s strani ljubiteljev. Na sre\xc4\x8do so bile izropane le tiste lokacije, ki so kolikor toliko dostopne, v srcu rasti\xc5\xa1\xc4\x8d pa so ostale neokrnjene."